Eyaliko omuzannyi wa ttiimu y’eggwanga ey’omupiira ogw’ebigere, George Ssimwogerere, alondeddwa nga omutendesi ow’okuntikko owa club ya Pemba FC egucangira mu liigi y’ekibinja eky’okubiri eya Tanzania.
George Ssimwogerere atadde omukono ku ndagaano ya mwaka gumu ng’atendeka club ya Pemba, azze mu bigere by’omutendesi Yusuf Chippo.
Ssimeogerere atendeseeko club endala okuli Kagera Sugar, Musanze eya Rwanda ate nga wano mu Uganda etendeseko club okuli Kira Young, Express FC mukwano gwabangi ne Bugiri Old Timers.
Yakolako omulimu gw’obutendesi owa ttiimu y’eggwanga eya Somalia ne ttiimu ya Uganda eyabazannyi abatasussa myaka 23 eya Uganda Kobs.
George Ssimwogerere era yemutendesi wa ttiimu y’ekika ky’Olugave era nga yayambye ekika kino okutuuka ku luzannya olwakamalirizo mu mpaka z’ebika bya Baganda ez’omwaka guno 2022, mwebagenda okukwataganira ne Ndiga ku lunaku Ssabasajja lwanaasiima.
Ssimwogerere yegasse ku batendesi abalala bannaUganda abali e Tanzania okuli Abdallah Mubiru ne Joseph Kiwanuka aba club ya Mbeya City, Matia Lule ne Stephen Billy Kiggundu aba Singida Big Stars.
George Ssimwogerere abadde talina mulimu kati okumala ebbanga erisussa emyaka 2 okuva lwe yagobwa ku club ya Express FC mukwano gwabangi mu February wa 2020.
Omulimu gwa Pemba FC agenda kugutandika mu butongole nga 24 omwezi guno ogwa September, Pemba FC bwenabeera ettunka ne Mbeya Kwamba.
Bisakiddwa: Issah Kimbugwe
lug_Latn lug_Latn lug_Latn lug_Latn lug_Latn lug_Latn lug_Latn lug_Latn taq_Latn